Folketing
2006-11-09

Lad mig først sige, at forslaget jo indeholder tiltrængte administrative forbedringer. Det, at vi går over til individuelle godkendelser, er noget, nogle af os har kæmpet for i mange år, og der vil vi selvfølgelig kvittere for, at et enigt Folketing nu mener, at man skal regulere landbruget på den måde. Vi får også det med lugtgener med; hr. Dohrmann forhindrede jo, at vi fik regler om det allerede for et år siden. Regeringen var jo klar med en lugtvejledning, men hr. Dohrmann hindrede, at vi fik disse regler. Nu kommer det så med. Bufferzoner får vi også ind på en bedre måde. Der, hvor jeg synes at kæden hopper af i det her lovforslag, er i forbindelse med beskyttelsesniveauet. Her indfører man nu en gennemsnitsbetragtning, og det vil altså sige, at man hæver niveauet i de amter, hvor det har været ringere, men man skaber en risiko for forringelser i de amter, hvor det har været bedre – en stor risiko, tror jeg.